b'\n_START_ARTICLE_\nFabian Klingendahl\n_START_PARAGRAPH_\nFabian Klingendahl (5. elokuuta 1852 Pori \xe2\x80\x93 16. syyskuuta 1937 Helsinki) oli suomalainen teollisuusmies, joka perusti villalankaa ja villakankaita valmistaneen Klingendahl Oy:n Tampereelle._NEWLINE_Klingendahl oli Porin yl\xc3\xa4alkeiskoulun ven\xc3\xa4j\xc3\xa4n kielen opettajan Fabian Ludvig Martinsonin ja piika Maria Christina Klingendahlin avioton lapsi. H\xc3\xa4n syntyi muutamia kuukausia Porin tuhonneen tulipalon j\xc3\xa4lkeen ja muutti pian \xc3\xa4itins\xc3\xa4 kanssa Porista Turkuun. Turussa Fabian Klingendahl k\xc3\xa4vi yl\xc3\xa4alkeiskoulun ja meni sitten 1868 kauppa-apulaiseksi turkulaisen Gustaf Adolf Lindblomin tukku- ja v\xc3\xa4hitt\xc3\xa4isliikkeeseen. Klingendahl oli Lindblomin liikkeen palveluksessa aina vuoteen 1886 toimien prokuristina ja lopuksi liikkeen apulaisjohtajana. H\xc3\xa4n teki my\xc3\xb6s 1875\xe2\x80\x931876 opintomatkan Englantiin, Ranskaan ja Saksaan tutustuen ulkomaankauppa- ja huolintaliikkeisiin._NEWLINE_Vuonna 1882 Klingendahl osti yhdess\xc3\xa4 ruotsalaisen kutomateknikko John Algoth Dalbergin (1856\xe2\x80\x931936) kanssa vuonna 1859 perustetun \xc3\x85bo Trikotfabriks Ab:n trikootehtaan. He perustivat uuden yhti\xc3\xb6n nimelt\xc3\xa4 John Dalberg & Co, joka k\xc3\xa4ynnisti heti tehtaan uudistamisen. Klingendahl vastasi yhti\xc3\xb6n kaupallisista asioista ja Dahlberg puolestaan toimi teknillisen\xc3\xa4 johtajana. Klingendahl myi osuutensa yhti\xc3\xb6ss\xc3\xa4 Dahlbergille vuonna 1885 ja vuotta my\xc3\xb6hemmin h\xc3\xa4n erosi Lindblomin tukku- ja v\xc3\xa4hitt\xc3\xa4isliikkeen palveluksesta. H\xc3\xa4nell\xc3\xa4 oli viel\xc3\xa4 1885\xe2\x80\x931887 trikootavarakauppa Helsingiss\xc3\xa4, mutta h\xc3\xa4n myi sen ja l\xc3\xa4hti pari vuotta kest\xc3\xa4neelle opintomatkalle Keski-Eurooppaan tutustumaan tekstiiliteollisuuteen._NEWLINE_Palattuaan Suomeen Klingendahl asettui 1890 asumaan Tampereelle, miss\xc3\xa4 h\xc3\xa4n oli aluksi osakkaana Santalahden panimossa ja toimi my\xc3\xb6s rakennustarvikekauppiaana. Vuonna 1891 Klingendahl oli jonkin aikaa Suomen Vientiyhdistyksen toimitusjohtajana, mutta h\xc3\xa4n perusti samana vuonna Tampereen Puuvilla- ja Villatavaratehdas -nimisen kutomatehtaan, jossa valmistettiin kaula- ja hartialiinoja. Tehdas toimi aluksi Pispalassa, mutta 1894 Klingendahl siirsi sen Tampereelle Hallituskatu 25:een. Tampere oli t\xc3\xa4h\xc3\xa4n aikaan tullivapauksia nauttiva vapaakaupunki ja Klingendahl halusi hy\xc3\xb6ty\xc3\xa4 n\xc3\xa4ist\xc3\xa4 eduista. Vuonna 1896 Klingendahl osti Tampereen kaupungilta tontin H\xc3\xa4meenpuiston etel\xc3\xa4p\xc3\xa4\xc3\xa4st\xc3\xa4 ja rakennutti tontille villakangaskutomon. Vuonna 1900 Klingendahl muodosti yrityksest\xc3\xa4 Ab F. Klingendahl & Co Oy -nimisen osakeyhti\xc3\xb6n ja vuonna 1904 H\xc3\xa4meenpuiston varrelle valmistui Suomen suurin 10\xc2\xa0700 v\xc3\xa4rttin\xc3\xa4n villakehr\xc3\xa4\xc3\xa4m\xc3\xb6. _NEWLINE_Klingendahl johti tehdasta aina vuoteen 1922 saakka, jolloin h\xc3\xa4n muutti Tampereelta Helsinkiin. H\xc3\xa4n pysyi edelleen yhti\xc3\xb6n toimitusjohtajana, mutta Tampereen tehtaan johto siirtyi tamperelaisen tehtailija Henrik Liljeroosin pojanpojalle Eino Henrik Liljeroosille. Tehdas alkoi 1920-luvulla k\xc3\xa4rsi\xc3\xa4 kannattavuusongelmista ja ajoittain my\xc3\xb6s villaraaka-aineen saannissa oli ongelmia. Vuonna 1933 tehtaalle valmistui oma villakampaamo ja tehdas saattoi nyt ostaa villansa k\xc3\xa4sittelem\xc3\xa4tt\xc3\xb6m\xc3\xa4n\xc3\xa4. Yhti\xc3\xb6n nimeksi muuttui 1935 Klingendahl Oy ja Fabian Klingendahlin kuollessa 1937 yhti\xc3\xb6n palveluksessa oli l\xc3\xa4hes tuhat henkil\xc3\xb6\xc3\xa4._NEWLINE_1950-luvulla suomalainen villateollisuus alkoi k\xc3\xa4rsi\xc3\xa4 liikakapasiteetista. Klingendahl Oy liitettiin 1960 osaksi Villayhtym\xc3\xa4 Oy:t\xc3\xa4. Villayhtym\xc3\xa4 teki konkurssin 1968 ja sen toimintaa jatkoi ensin Hyvilla Oy ja vuodesta 1978 valtion omistama Valvilla Oy. Klingendahlin tehdaskiinteist\xc3\xb6 Tampereella siirtyi 1983 Rakentajien Ahti-osakeyhti\xc3\xb6n ja Tampereen Hakan omistukseen. Kiinteist\xc3\xb6 saneerattiin 1984\xe2\x80\x931990 liike-, toimisto- ja asuink\xc3\xa4ytt\xc3\xb6\xc3\xb6n._NEWLINE_Fabian Klingendahl oli perustamassa my\xc3\xb6s l\xc3\xa4hinn\xc3\xa4 paperiteollisuutta palvellutta Keskuslaboratorio Oy:t\xc3\xa4 1918 ja omisti pitk\xc3\xa4\xc3\xa4n enemmist\xc3\xb6n sen osakkeista. Klingendal sai kauppaneuvoksen arvon 1910. Tampereella asuessaan h\xc3\xa4n oli ruotsinkielisen Konversationsklubbenin ja Kauppaseuran toiminnassa mukana. Kuvanveist\xc3\xa4j\xc3\xa4 Yrj\xc3\xb6 Liipolan veist\xc3\xa4m\xc3\xa4 Fabian Klingendahlin pronssinen muotokuva paljastettiin 1952 Klingendahlin tehtaan pihamaalla. Patsas siirrettiin 1972 Etel\xc3\xa4puistoon vastap\xc3\xa4\xc3\xa4t\xc3\xa4 Klingendahlin tehtaan etel\xc3\xa4ist\xc3\xa4 porttia._NEWLINE_Fabian Klingendahl oli vuodesta 1892 l\xc3\xa4htien naimisissa G\xc3\xa4rda Josefina Laur\xc3\xa9nin kanssa. Heill\xc3\xa4 oli kolme lasta.'